title: Алпийските курорти инвестираха в нови лифтове преди сезон 2016/17

maintext:
Арлберг става най-големият ски курорт в Австрия
[Lech Toursim]
Новият кабинков лифт, който свързва Лех с Оберлех
[Lech Toursim]
В Алп д'Юез бяха разглобени старите лифтове от 60-те години и на тяхно място бяха изградени нови седалкови и кабинкови лифтове
[Alp d'Hues]
След слабия заради липсата на сняг последен ски сезон, предстоящият обещава да бъде много по-добър, ако времето бъде благосклонно.Редица курорти в Австрия, Швейцария и Италия инвестираха мащабно в подобряването на своята инфраструктура, за да подобрят извозването на скиорите, а някои - за да свържат вече съществуващите курорти в едно цяло.Арлберг стана най-голямата ски зона в Австрия, след като бяха инвестирани 45 милиона евро за четири нови кабинкови лифта с капацитет по десет суши в кабинка. Курортът обединява Санкт Антон, Щубен, Цюрс, Варт и Шрьокен. Два от тези нови лифтове позволява да се свържат Рауц в зоната на Санкт Антон с Цюрс, които до момента бяха обслужвани с автобусни връзки. Другите два лифта заменят стари съоръжения и по този начин позволяват цялата зона да предложи много повече възможности за скиорите като разнообразие от писти.Ски зоната Арлберг вече разполага с 87 лифта и 305 км писти, което я изравнява като възможности с Вал д'Изер-Тин във Франция. Плановете предвиждат зоната да стане дори по-голяма, като се свърже и намиращият се наблизо курорт Капл.Като допълнение е подменена въжената линия от Лех до село Оберлех на 1660 м надморска височина в сърцето на ски зоната. Новите кабини ще возят по 80 души вместо досегашните 32 пътници, което ще доведе до намаляване на опашките и ще има възможност да се пренася повече багаж до селото, в което няма автомобилен транспорт. На първата станция ще има и нов подземен паркинг.в Цел ам Зее беше построен нов кабинков лифт с кабинки за 10 души и безплатен wi-fi от задната страна на планината Шмитенхьоле. Това осигурява извозване от базата за новата 3.3-километрова червена писта. Още един по-нисък лифт ще бъде изграден през сезона 2018/19.Щбуай е един от най-добрите глетчери за ски в Алпите и е любимо място на скиорите, които обичат да карат целогодишно. Досегашният кабинков лифт за по шест души от основата до сърцето на ски зоната на 2900 метра предизвикваше големи опашки в пиковите часове. Той е заменен от кабинкова линия за по 24 седящи души и осем правостоящи. Капацитетът е над 3000 души на час в сравнение с 1500 при предишния лифт. Пътуването също беше съкратено двойно до 11 минути за 4.5 километра.Още един кабинков лифт беше изграден в Герлос, който е част от ски зоната в Цилертал. Досега там имаше един предизвикващ опашки кабинков лифт, но той е заменен с кабинка за 10 души, с което капацитетът става повече от два пъти по-голям до 4400 души на час. В Зьолден също беше изграден нов кабинков лифт на мястото на стар и капацитетът се увеличи от 2800 на 4500 души на час.Вал Д'Изер се сдоби с нов кабинков лифт за по 10 души в кабинка, който може да превозва по 3600 души на час. Той заменя досегашния седалков лифт и въжен лифт с кабинки за 48 души, като увеличава ефективно капацитета за извозване на скиорите до зоната Солез с 40%.Новият лифт се изкачва само за седем минути и пристига на по-удобно място, за да може да има по-добър достъп но основните седалкови лифтове. Кабинките са снабдени с безплатен wi-fi и подгряване. Има нови зони за начинаещи, за които картата е 35 евро в сравнение с 54 евро дневна карта.В малкия сектор Сигнал от ски зоната на Алп д'Юез бяха разглобени старите лифтове от 60-те години и на тяхно място бяха изградени нови седалкови и кабинкови лифтове с капацитет 3300 души на час. Има и нов четириседалков лифт до Сигнал, който започва от стария Вией Алп. Към досегашните червени и сини писти има нови зелени трасета за начинаещи и слабо напреднали.До сезон 2015/2016 стигането от селото План Понталбер до Ла План ставаше бавно. Миналия сезон един нов кабинков лифт замени два последователни седалкови. Тази година пистите от горната станция на кабинковия лифт водят до високоскоростен шестседалков лифт до Ем 2000 в сърцето на ски зоната.старият двуседалков лифт между швейцарските курорти Вияр и Ле Диабльорет е заменен от четириседалков лифт, който обаче трябва да се използва и в двете посоки, тъй като няма свързващи писти. Дългият влек на Ле Диабльорет е заменен от нов шестседалков лифт. Тези нови лифтове съкращават времето за изкачване от 15 на 10 минути и ще намали значително опашките. Като допълнение плувният център в близост до Вияр е изграден наново и ще отвори врати през декември.Старият кабинков лифт за по четири души от 1976 г. в Заас Фее в основата на склоновете до Шпилбоден е заменен от нов кабинков лифт с кабинки за 10 души. Това ще доведе по-приятно и бързо придвижване, като ще съкрати времето за извозване до 8.30 минути. Той включва и междинна станция, откъдето нова лифт с капацитет 2200 души на час тръгва за Фелскин.В Цермат бърз шестседалков лифт в центъра на ски зоната между Сунега и Горнеграт заменя 45-годишния четирседалков кабинков лифт. Новият лифт извозва по 1800 души на час, повече от двойно по-бързо от старата гондола, а времето за извозване е съкратено с почти 40% до само 3.30 минути. Във Вербие старият седалков лифт в Ла Шо беше заменен с нов шестседалков лифт, който ще обслужва няколко от по-леките писти.


title: Никой не иска да поеме Англия след освобождаването на Алърдайс

maintext:
"Трите лъва" се превърнаха в горещ картоф, който никой не иска да хване
Никой не иска да поеме националния отбор на Англия или поне така може да се съди от публикациите в медиите на Острова."Трите лъва" останаха без селекционер, след като Сам Алърдайс бе освободен от поста заради корупционен скандал, в който се замеси.Английските национали се превърнаха в горещ картоф и след европейското първенство във Франция, когато тимът отпадна на осминафиналите от сензацията Исландия. В седмиците след шампионата никой не изяви желание да поеме отбора, а същото се случва и сега.Мениджърът на "Борнемут" Еди Хау заяви, че не иска да поема националния отбор, тъй като в момента е концентриран единствено върху работата си на клубно ниво. 38-годишният специалист се превърна в едно от най-коментираните имена в английския футбол, след като задържа тима в елита през миналия сезон."Не се интересувам от тази работа в момента. Отдал съм се на клуба си и нищо не се е променило от лятото досега. Трябва и аз да демонстрирам тази лоялност, която ми демонстрираха от клуба. За бъдещето? Всичко е хипотетично, всичко може да се случи", заяви Хау.Мениджърът на "Арсенал" Арсен Венгер също попадна в "разширения списък" на медиите, но също отрече да има интерес към селекционерския пост. Той е свързван с него, тъй като е чужденецът с най-ясна представа за английския футбол, тъй като води "топчиите" от 20 години насам."Изцяло съм съсредоточен върху работата си в "Арсенал". Винаги е било така и така ще бъде. Няма смисъл да се спекулира с името ми", лаконичен беше Венгер.Друг специалист от чужбина - Юрген Клинсман, също отхвърли слуховете за желанието си да поеме "трите лъва". Той бе в списъка с кандидати още след уволнението на Рой Ходжсън след Евро 2016, като медиите се позоваваха на изказване на неговия близък приятел Оливер Бирхоф."Няма истина в слуховете относно Англия", бе краткият коментар в официалният профил в "Туитър" на Клинсман, който в момента е селекционер на САЩ.

fasttext_language: bg


description: Кметът на Перущица Ради Минчев определи обвиненията на прокуратурата срещу него за политическа поръчка от най-високо ниво.

title: Обвиненият за подкуп кмет на Перущица иска бърз процес

maintext:
Кметът Минчев смята, че в бърз съдебен процес ще бъде оправдан.
Фотограф: Надежда Чипева
Кметът на Перущица Ради Минчев определи обвиненията на прокуратурата срещу него като политическа поръчка от най-високо ниво.Кметът, вчера излезе от ареста под парична гаранция. Той е представител на ДСБ и според него самия, както и според ръководството на партията , твърденията на прокуратурата, че е извършил злоупотреби с обществени поръчки и е искал да получи подкуп, са скалъпени от политическите му опоненти от ГЕРБ и БСП.Минчев обяви, че настоява за бърз процес, в който истината да излезе наяве. Всичко е точно в този проект, повтори няколко пъти той.Пред Нова телевизия Минчев каза, че се познава добре с Павлин Статев, от когото според прокуратурата е поискал подкуп в размер на 40 хил. лв. По думите на кмета със Статев са работили по няколко проекта и той го познава като честен и почтен. По-слабо се познавал с другата обвиняема - Илияна Павлова, но също я смята за точен човек. Кметът не коментира намерените от прокуратурата у Павлова печати на държавни институции като каза, че не знае кой какво е намерил. .Минчев изтъкна, че арестът му е опит да се осуети и изпълнението на проекти с еврофинансиране в града.


description: Кандидатът на БСП за президент ген. Румен Радев пое днес на обиколка из страната като отправна точка за маршрута му беше Сопот, се разбира от съобщение на пресцентъра на БСП.

title: Ген. Радев пое из страната близо месец преди да се знае кандидатът на ГЕРБ

maintext:
[Пресцентър БСП]
имaме нуждa от възрaждaне нa бългaрския дух, нa бългaрското обединение зa нaпредък нa Бългaрия" и е изразил мнение, че президентът "не трябва да бъде подвлaстен нa никaкви други интереси, а сaмо нa тези нa хорaтa, които сa го избрaли".
Кметът на Сопот Деян Дойнов пък изтъкнал, че заводът в Сопот, основан от дядото на Иван Вазов, е бил докаран до погром, но благодарение на правителството на Пламен Орешарски и на тогавашния министър Драгомир Стойнев, са положени огромни усилия да бъде възстановен и в момента е перспективно развиващо се предприятие.
Програмата на Радев за деня е включвала, според прессъобщението, разходка по главната улица на Карлово, разговор с граждани на пазара в Граф Игнатиево, участие в празника на Съединение и разходка по главната улица на Пловдив. Утре той ще се разходи по главната улица на Асеновград, а после ще посети Асеновата крепост и Бачковския манастир, информира пресцентърът на БСП.
Близо месец преди 2 октомври - датата, на която ГЕРБ ще обяви кандидата си за президент, кандидатът на БСП ген. Румен Радев пое днес на обиколка из страната. Отправна точка за маршрута му беше Сопот, където днес е честван празникът на града, се разбира от съобщение на пресцентъра на БСП.Радев е поднесъл цветя на паметниците на писателя Иван Вазов и на генералите Георги и Владимир Вазови. Пред граждани той е казал, че "


title: Възпитаниците на Софийския университет започвали работа със средно 1100 лв. заплата

maintext:
проф. Анастас Герджиков
Фотограф: Анелия Николова
Възпитаниците на Софийския университет "Св. Климент Охридски" се реализират най-добре на пазара на труда, близо 100% в някои специалности, а средната заплата на завършилите е над 1100 лв. Така ректорът на Софийския университет проф. Анастас Герджиков коментира пред "24 часа" подобряването с 50 места на позицията на висшето училище в класацията QS World University Rankings за 2016 г. на най-добрите университети в света.Университетът е в групата на висшите училища от 651-о до 700-о място.Герджиков посочи причините много от висшистите да не се реализират по професията си, а да стават продавачи – ниската квалификация, получавана в някои направления на други университети."Много университети, които имаха собствен профил, технически например, са го размили с добавянето на много нови специалности, между които дори и право", коментира той. Ректорът на Софийския университет подчерта, че не напразно споменава специалността "Право". Последните години се забелязва голям отлив от нея. Именно включването ѝ в обучението на редица други висши училища води до недостатъчно кандидати.Университетът увеличава специалностите на английски език в опит да привлече студенти от чужбина и така да запълни все повечето оставащи свободни места, каза Герджиков."Вече имаме 40 бакалавърски специалности и няколко десетки магистърски на английски език, предлагаме програми и на други езици. Проблемът е, че големият интерес на чуждестранните студенти е към специалности като медицина и фармация, т.е. много други специалности на английски не са интересни за тях. Опитваме се да намерим общото – това, което ги интересува и което ние може да предложим на чужди езици", допълни проф. Герджиков.


title: Томас Бах призова за повече прозрачност в борбата с допинга

maintext:
Бах поиска помощ от правителствата на държавите
Президентът на Международния олимпийски комитет (МОК) Томас Бах заяви, че правителствата на отделните държави трябва да правят повече в борбата с допинга.Бах за пореден път бе категоричен, че Световната антидопингова агенция (WADA) трябва да претърпи реформи и това трябва да стане с подкрепата на отделните страни - членки на МОК."Трябва правителствата да се ангажират с този проблем. Ако работим с тях, ще можем да направим WADA много по-ефективна", заяви Бах.МОК и WADA имат противоречиви виждания за борбата с допинга, които си проличаха най-вече в случая с Русия. Антидопинговата агенция обяви, че страната трябва да получи пълна забрана за участие на олимпийските игри в Рио, докато комитетът избяга от отговорност и остави решението на отделните спортни федерации."Смятаме, че цялата антидопингова система трябва да е независима от спортните организации, когато става въпрос за тестването и наказанията. Системата трябва да е по-прозрачна. Трябва да е напълно ясно кой е отговорен за проверките, прилагането на правилата и санкционирането на провинилите се. Дължим това на атлетите, които трябва да знаят какво и как се случва, дължим го и на публиката", каза Бах.


description: Тази неделя унгарците гласуват на референдум дали да отхвърлят квотите за мигранти в ЕС. Ако резултатите от гласуването бъдат признати за валидни (за целта над 50% от 8-те милиона избиратели трябва да отидат пред урните), това ще позволи на премиера Виктор Орбан да настоява за промени в основополагащия Лисабонски договор, които да засиля правомощията на страните членки.

title: С унгарския референдум Орбан може да търси промяна в договорите на ЕС

maintext:
Népszabadság,
твърдят,че Унгария ще предложи националната миграционна политика на държавите членки да не
бъде съобразявана с европейската политика
. Това ще е удар по усилията на Съюза да изгот
ви
приемлива за всички
стратегия
з
а споделяне на бремето от мигрантската криза.
Тази неделя унгарците гласуват на референдум дали да отхвърлят квотите за мигранти в ЕС. Ако резултатите от гласуването бъдат признати за валидни (за целта над 50% от 8-те милиона избиратели трябва да отидат пред урните), това ще позволи на премиера Виктор Орбан да настоява за промени в основополагащия Лисабонски договор, които да засиля правомощията на страните членки, пише "Ройтерс".В седмиците преди референдума известния с антиимигрантската си реторика Орбан в голяма степен успя да запечата южната граница на страната. С този ход той си осигури голяма подкрепа за партията си ФИДЕС за предстоящите парламентарни избори през 2018 г., но си навлече критики от много правозащитни организации . Последният пример е с "Амнести интернешънъл", които обвиниха страната в лошо отношение и умишлено възпиране на мигрантите, които искат да продължат към Западна Европа.Анкета на проправителствения мозъчен тръст "Шозадвег" установи по-рано тази година, че 79 на сто от унгарците подкрепят оградата по границата. Според местни медии, ако референдумът бъде признат за валиден и мнозинството от гласувалите подкрепят антиимигрантската политика на правителството, Орбан, превърнал се в неформалният говорител на евроскептичните централноевропейски страни (Унгария, Чехия, Полша и Словакия), може да се възползва от натрупаната инерция и да насочи усилията си към овладяване на Брюксел. Неназовани източници на левия в.В коментар говорителят на унгарското правителство Золтан Ковач обяснява, че няма промяна в позицията на Орбан, която е, че "след влизането в сила на Лисабонския договор има промяна в няколко съществени обстоятелства, за които Европа не е била подготвена" – като Брекзит или мигрантската криза. Ковач обаче уточнява, че макар това да оправдава разговорите за Лисабонския договор, Унгария е "твърде малка и недостатъно силна, за да инициира подобен дебат".На последната среща на върха на ЕС в Братислава лидерите на държавите членки се споразумяха през март да представят планове за съживяване на съюза. Но страни като Унгария и Полша настояват за връщане на повече правомощия на националните правителства.След пика на мигрантската криза в Европа през 2015 г. се създаде напрежение между германския канцлер Ангела Меркел и лидерите на бившите социалистически страни от Източна Европа, главно заради отказа им да приемат бежанци.Полша, която е най-могъщата страна от оформилата се евроскептична група, наскоро обяви, че ЕС се нуждае от нов договор и от реформи, които да запазят целостта на общността след напускането на Великобритания.Преди няколко дни премиерът на Словакия (която в момента е ротационен председател на ЕС) Роберт Фицо, също част от заформящия се блок от евроскептични централно и източноевропейски държави, заяви, че "квотите за мигранти очевидно водят до разделение в общността, ето защо ги считам за политически приключила идея".Словакия, заедно с Унгария, оспорва схемата за преразпределение на мигранти в Съда на ЕС.На среща във Виена миналата седмица, посветена на мигрантската криза, Орбан заяви, че ЕС трябва да има и план "Б" в случай, че споразумението с Турция за борба с нелегалната имиграция се провали.Опозиционни политици и някои анализатори казват, че с поставянето на проблема с миграцията на централно място Орбан се опитва да отклони вниманието от другите проблеми - образованието, здравеопазването и корупцията.22 неправителствени организации в Унгария призоваха за бойкот на референдума. В същото време крайните националисти от "Йобик" настояват Орбан да подаде оставка, ако на референдума няма достатъчно активностл з ад абъде признат той за валиден.


description: Това написа в профила си в "Туитър латвийският външен министър Едгарс Рингевичс, веднага след разпространяването на новината от София.

title: Латвия подкрепи кандидатурата на Георгиева за ООН

maintext:
Full support to the decision by Bulgarian government to nominate @KGeorgievaEU for UN top job, she is an excellent candidate #unsgcandidates
— Edgars Rinkēvičs (@edgarsrinkevics) September 28, 2016
#Bulgaria nominatеs @KGeorgievaEU for UN Secretary General. We consider that this will be a more successful nomination.
— Boyko Borissov (@BoykoBorissov) September 28, 2016
"Изцяло подкрепям решението на българското правителство да номинира Кристалина Георгиева за най-високия пост в ООН, тя е чудесен кандидат.Това написа в профила си в "Туитър" латвийският външен министър Едгарс Ринкевичс, веднага след разпространяването на новината от София.Страната му бе спомената този месец заедно с Унгария и Хърватия като част от група държави от Централна Европа, готови да подкрепят евентуална кандидатура на зам.-председателя на Европейската комисия за генерален секретар на ООН.Минути преди реакцията на Ринкевичс в профила на премиера Бойко Борисов бе разпространено на английски съобщението с коментар "Смятаме, че това ще бъде една по-успешна номинация".


description: "Знам, че в историята на българската дипломация има неуспехи, има даже откровени поражения, но такава излагация не е имало. Това е смешно и жалко", заяви лидерът на АБВ Георги Първанов.

title: АБВ поиска оставката на Даниел Митов заради издигането на Георгиева за ООН

maintext:
Георги Първанов
Фотограф: Георги Кожухаров
АБВ поиска оставката на външния министър Даниел Митов заради издигането на нова кандидатура от страна на България за генерален секретар на ООН. Днес правителството реши да подкрепи еврокомисаря Кристалина Георгиева за поста , макар че досега претендент на страната ни бе генералният директор на ЮНЕСКО Ирина Бокова."Знам, че в историята на българската дипломация има неуспехи, има даже откровени поражения, но такава излагация не е имало. Това е смешно и жалко. Оттук нататък никой няма да гледа сериозно на българската дипломация и на наша кандидатура за какъвто и да било пост няма да се погледне сериозно", заяви лидерът на АБВ Георги Първанов в парламента днес. Според него отговорността на Бойко Борисов за това е изключително висока, тъй като ходът на правителството показвал, че България няма суверенна дипломация, а прави всичко, което й поискат отвън. Освен това се издигала тежка барикада между управляващи и опозиция, а разделителната линия между народа щяла да си проличи и на президентските избори.Депутатите от АБВ ще подкрепят вота на недоверие срещу правителството заради провал във външната политика, който днес БСП реши да инициира . Според Първанов той дори бил отдавна наложителен, тъй като "толкова слаба, бездейна, неефективна, противопоказна, антинационална дипломация" България не била имала за 1300 години. По думите му било много вредно, че външната ни политика била идеологизирана.Първанов заяви, че не се е чувал с Бокова, но я подкрепя да остане в надпреварата за ООН. По думите му подкрепата за нея си проличала при първото предварително гласуване, когато била трета, а шестото място при последното гласуване било оценка за дипломацията ни.И АБВ като БСП поиска Кристалина Георгиева да напусне поста си в Европейската комисия, а според Първанов към момента шансовете й за ООН били нулеви. Бившият президент заяви, че България не може да става заложник в задкулисните игри между ЕНП и ПЕС. Неговото усещане било, че вървели тежки договорки между двете партии за разпределяне на постове от типа "Аз на тебе - ти на мене". Той обаче не разкри подробности.На въпрос дали Борисов може да е поискал в телефонен разговор подкрепата на руския президент Владимир Путин за Кристалина Георгиева Първанов отвърна: "Както се казва - не съм им светил. Не мога да гадая какво са си говорили. Би било израз на слаба и неадекватна дипломация, ако Борисов е поставил този въпрос при разговор с Путин." И допълни: "Ако искаше, Борисов можеше да се обади на президента Оланд или в Пекин, да пита и там. Знаете каква е позицията.""Бойко Борисов гледа на ООН като на "Бистришките тигри". Това поведение е убийствено. Това е национален нихилизъм - 50 години никой няма да гледа сериозно на български кандидат дори и за "Плод-зеленчук"", заяви зам.-председателят на АБВ Румен Петков.


description: Министерството на транспорта ще удължи с един месец - до края на ноември, срока за концесията на летище София. Удължаването е поискано от три компании с интерес към сделката. Това каза пред журналисти днес министър Ивайло Московски.

title: До края на ноември се подават оферти за концесията на летището в София

maintext:
Фотограф: Цветелина Белутова
Министерството на транспорта ще удължи с един месец - до края на ноември, срока за концесията на летище София. Удължаването е поискано от три компании с интерес към сделката. Това каза пред журналисти днес министър Ивайло Московски, цитиран от БТА.Една от целите на концесията е значителна част от приходите от нея да бъдат получени в аванс и да се използват за покриване дълговете на "Холдинг БДЖ".На сайта на министерството, където е публикувана цялата документация по концесионирането, има над 1000 влизания и около 700 въпроса, зададени вече от потенциални компании с интерес.Министър Московски участва в международна конференция "Европейско и американско партньорство на авиационния бизнес и инвестициите" в София.Ще се радваме, ако някоя от големите американски компании прояви интерес към процедурата на концесиониране, каза пред журналисти министър Московски. Той припомни, че в критериите за концесиониране са заложени и мерките за сигурност и безопасност, които са с особена тежест. В инвестиционната програма на бъдещия оператор е заложено като основна инвестиционна мярка реновиране на Терминал 1, припомни транспортният министър.Той отрече летище София да не може да бъде разширявано и припомни, че то може да обслужва до 10 млн. пътници с едната писта, а за над 10 млн. пътници ще трябва да бъде изградена втора писта и това е предвидено като потенциал. В момента обаче сме на ниво 4 млн. пътници годишно, така че е прекалено оптимистично да вярваме, че биха могли да достигнат тази цифра, коментира министърът.По думите на Ивайло Московски е абсолютно реалистично от следващата година български авиокомпании да летят директно до САЩ. През последните години имаше няколко заявки за това, но все още никоя компания не е възобновила тези полети."Последните няколко години като обем дейността на летище София нараства и съм сигурен, че то има своя потенциал. Вероятно е много силно да кажем, че би могло да стане регионален лидер, тъй като едва ли някой е в състояние да измести обемите на летището в Истанбул, но то има своето място в региона. За това сам по себе си говори и фактът, че пътникопотокът и бизнес интересите за дейност на летище София нарастват", коментира министърът.


description: Днес в града е обявен ден на траур.

title: Жители на Лом блокираха пътя за "Дунав мост 2"

maintext:
Скрийншот от сайта на Би Ти Ви
[Би Ти Ви]
се поставят мантинели и да се изгради обходен път на Лом, който да поема тежкия трафик за Дунав мост 2
Жители на квартал "Младеново" в Лом излязоха на протест и блокираха пътя за "Дунав мост 2" след тежката катастрофа в неделя вечерта, при която загина един човек, а други осем бяха ранени, съобщи Би Ти Ви.На протеста се събраха около 60 души. Протестиращите блокираха движението на тежкотоварни камиони за близо час с настояване тежкотоварните автомобили да не преминават през града."Пътят е в безобразно състояние, трафикът е невъзможен. Искаме са спре трафикът на тирове през града, а пътят да се ремонтира. Трябва да", каза един от организаторите - Николай Кирилов, пред Би Ти Ви.Като една от вероятните причини за катастрофата, при която тир излезе от платното и се вряза в къща, очевидци сочат дупка на пътя и несъобразена скорост.Протестиращите ще участват в извънредната сесия на общинския съвет утре, за да поставят своите искания пред местната власт. Днес в Лом е обявен ден на траур.


description: Правителството одобри 47 080 млн. лева за разходите по подготовката и провеждането на 6 ноември на изборите за президент и вицепрезидент и на национален референдум.

title: Изборите за президент поскъпват

maintext: Правителството одобри 47 080 млн. лева за разходите по подготовката и провеждането на 6 ноември на изборите за президент и вицепрезидент и на национален референдум Справката с разходите за предходните избори за президент през 2011 г. показва, че сега сумата е завишена. Тогава са били отпуснати общо 35 млн. лв., като на същата дата е имало избори и за общински съветници и кметове.Един от аргументите гласуването по различни теми да се насрочва в един и същ ден беше тъкмо този да се пестят средства.


title: Лиляна Павлова подписа договор за изграждането на язовир "Луда Яна"

maintext:
Лиляна Павлова подписа договор за строителство на изцяло нов язовир "Луда Яна" и пречиствателна станция за питейна вода към него, Панагюрище
Фотограф: Цветелина Белутова
Започва изграждането на язовир "Луда Яна", който ще доставя чиста питейна вода за 45 хил. души в Панагюрище и в други общини от област Пазарджик. Договорът бе подписан днес от министър Лиляна Павлова , съобщиха от Министерството на регионалното развитие.Проектът е на стойност 56 млн. лева и срокът за изпълнение е малко над 2 години, осигурени от Световната банка и държавния бюджет по "Проект за развитие на общинската инфраструктура".Общият обем на язовира ще бъде 20 млн. куб. м, а стената му ще е висока 50 м. Ще бъдат изградени пречиствателна станция за питейни води, довеждащи водопроводи и други съоръжения. По време на строителството ще бъдат разкрити около 350 работни места, а след завършване на обекта ще останат 30 постоянни служители. По план строителството ще продължи 900 дни, като се очаква завиряването да започне през пролетта на 2019 г., посочват от пресцентъра на министерството.Изграждането на съоръжението започва през 1984 година, но е спряно през 2000 г. В момента на територията на страната се работи по още два проекта, посочи министърЛиляна Павлова - язовир "Пловдивци", който се изгражда в община Рудозем, и язовир "Студена", за чиято язовирна стена предстои да бъде подписан договор за ремонт.В момента Панагюрище се водоснабдява от стар водопровод, дълъг над 42 км, и пет помпени станции, които често аварират.


title: Минев: Не сме слаби и можем да накажем ПСЖ, ако ни подцени

maintext:
Минев е уверен, че "орлите" могат да победят ПСЖ
[LAP.bg]
Защитникът на "Лудогорец" Йордан Минев демонстрира самочувствие преди сблъсъка с ПСЖ в Шампионската лига и заяви, че "орлите" са силен отбор, който може да накаже всяко подценяване на съперника.Футболистът сподели, че със съотборниците му са проучили играта на целия тим на парижани, а не само на звездата Анхел ди Мария и няма как да бъдат изненадани."Всеки се мотивира самостоятелно. Аз не мога да тръгна да мотивирам другите. Като отбор мисля, че не сме слаб тим. Утре мисля, че ПСЖ ще го усети това. За мен лично няма значение срещу кого и кога играем. Дано обаче да повторим добрите игри отпреди. ПСЖ имат поне 15 играчи, които във всеки момент могат да решат мача. Твърденията, че не са във форма за мен са глупости", каза Минев.Капитанът на ПСЖ Тиаго Силва обаче бе на противоположното мнение и призна, че тимът изпитва трудности в последно време."Идеално съзнаваме, че не започнахме сезона добре. Аз съм капитан и знам, че имаме качество да излезем от ситуацията. Миналия кръг направихме равен с "Арсенал" и сега сме дошли за трите точки, които искаме да занесем у дома", заяви Силва."Ако трябва да съм честен, не познавам "Лудогорец" добре. Знам обаче, че е качествен тим. Разчитат на техниката. Има много бразилци. Те също направиха равен в предния мач, сега със сигурност ще искат да победят. Ние гледахме видео на съперника и се подготвихме добре. Убедени сме, че можем да дадем максимума и да спечелим мача. Всички мачове за ПСЖ са трудни и напрегнати. Няма лесни мачове", каза още бразилецът.


title: "Реал" започва защитата на трофея, а "Лестър" дебютира при най-добрите

maintext:
Белите ще се опитат да станат първия отбор, печелил Шампионската лига в две поредни години
Програма на мачовете днес:
Група Е
21.45 "Байер" (Леверкузен) - ЦСКА (Москва)
21.45 "Тотнъм" - "Монако"
Група F
21.45 "Реал" (Мадрид) - "Спортинг"
21.45 "Легия" - "Борусия" (Дортмунд)
Група G
21.45 "Брюж" - "Лестър"
21.45 "Порто" - "Копенхаген"
Група Н
21.45 "Ювентус" - "Севиля"
21.45 "Лион" - "Динамо" (Загреб)
Вторият ден от груповата фаза на Шампионската лига ще предложи още много емоции и интересни сблъсъци.Днес шампионът "Реал" (Мадрид) ще започне защитата на титлата си с надеждата да стане първия отбор в историята на Шампионската лига, който е вдигал трофея два поредни пъти.Първото препятствие пред белите е "Спортинг" (Лисабон), който ще гостува на "Сантиаго Бернабеу"."Много сме спокойни след доброто начало на сезона. Наясно сме с важността на турнира. Играчите са готови за първия мач. Много отбори са фаворити. Ние трябва да се раздаваме напълно в Шампионска лига. Хубавто е, че сме добре подготвени. Очаквам труден мач срещу "Спортинг", той играе добре. Очаквам да се получи истинска битка", коментира наставникът на испанците Зинедин Зидан."Нормално е да има напрежение върху отбора. До финала ще бъдем подложени на напрежение. Това не ни притеснява. Ние сме доказали, че може да излизаме от подобни ситуации", каза още французинът, който ще може да разчита на голямата си звезда Кристиано Роналдо, който до скоро лекуваше контузия.За португалеца мачът със сигурност ще е по-специален, тъй като звездата му изгря именно, когато носеше екипа на португалския гранд. Роналдо се е изправял срещу "Спортинг" вече два пъти. Това се случи в груповата фаза на Шампионската лига през 2007 година, когато с екипа на "Манчестър юнайтед" записа две победи, реализирайки и в двата мача.Днес дебют в турнира ще направи съставът на "Лестър", който ще се опита да изненада всички и в най-комерсиалния турнир, както го направи миналия сезон, спечелвайки титлата на Англия. Лисиците не са играли на европейска сцена от 16 години насам, а участието им в турнир извън Острова ще е едва четвърто в историята.Английските шампиони имаха късмет при жребия и попаднаха в сравнително лека група с тимовете на "Порто", "Копенхаген" и "Брюж", на когото ще гостуват днес.Халфът на лисиците Дани Дринкуотър сподели, че тимът му ще се опита да повтори постижението на славния "Нотингам форест", който през 1978 година печели единствената си титла на Англия, а в следващите две години на два пъти триумфира и с КЕШ."Няма да кажа, че не можем да направим постижение като това на "Форест". Ще бъде глупаво да кажа, че нямаме шансове да вземем Шампионската лига. Никой не е смятал, че ще станем шампиони на Англия. Ако успеем да опровергаем хората, които не вярват в нас, тогава ще бъде чудесно. Пътят в Шампионската лига е доста дълъг", коментира английският национал. В"Не искаме това участие в лигата да остане първо и последно за отбора. Трябва да покажем истинските ни възможности. Това е огромна възможност за отбора и за нас като футболисти", каза още Дринкуотър.


description: В поредицата "На училище" "Детски Дневник" реши да събере някои от най-интересните нови и предстоящи книги на различни издателства. Днес представяме новата книга, излязла под марката на издателство "Ciela teen" "Жупел за закуска" на британската писателка Тейтъм Флин, която дава заявки за литературен хит.

title: Джинкс д`Явол има купища проблеми: слуша в час, обича математиката и далеч не го бива в злините

maintext:
"
Жупел за закуска
".
За учениците ваканцията вече е към своя край, броени дни ги делят от новата учебна година. Лятото за мнозина от тях вероятно е било изпълнено и с четене на задължителните книги от списъците за съответни класове, а сега тепърва ще се появят и други. Това обаче съвсем не значи, че не могат да отделят време и за интересни странични четива - някои с повече полет на фантазията, а други - с образователен елемент.В поредицата "На училище" "Детски Дневник" реши да събере някои от най-интересните нови и предстоящи книги на различни издателства. Днес представяме новата книга, излязла под марката на издателство "Ciela teen" "Жупел за закуска" на британската писателка Тейтъм Флин.Най-малкият син на Луцифер – Джинкс д`Явол, и неговата приятелка Томи, която е попаднала по грешка в пъкъла, ще се опитат да запазят баланса между Рая и Ада в тийнейджърския роман на Флин. Приключенията на малкия Д`Явол в книгата са магически и епични в стил "Пърси Джаксън", а смехът – гарантиран.Джинкс д`Явол има купища проблеми на главата си – слуша в час, обича математиката и далеч не го бива в злините, което е повече от нетипично, имайки предвид че е най-малкият син не на кой да е, а на самия Луцифер.Получил поредната забележка в училище (за това, че е прекалено примерен), положението на Д`явол се влошава все повече. Опитвайки се да избяга от дома си – обградения със стена град Пандемониум, в който злините, насилието и адските мъки властват от години, Джинкс случайно се натъква на опасен заговор, който може да накара целия Ад да замръзне.Попаднала по случайност из владенията на Луцифер, малката Томи бързо се сприятелява с Джинкс и двамата се впускат в небивали приключения, опитвайки се да запазят баланса между Рая и Ада. Д`Явол и Томи ще трябва да похапнат доста "Жупел за закуска", докато се борят с плаващи пясъци, бягат от стадо свирепи коне, търсят изход от библиотека-лабиринт, изпълнена със скрити капани, и какво ли още не – все изпитания, пропити с огромни дози епичност и хумор.На 17 септември очаквайте откъс от


title: Разход от 2.5 л/100 км при 462 коня мощност за хибридното "Порше Панамера"

maintext:
[Порше]
Приборното табло е с различан визия, съобразена с хибридния характер на колата. Специфични функции има и мултимедийната система
[Порше]
Придвижване в електрически режим в продължение на до 50 километра, мощност от 462 конски сили и среден разход на гориво от 2.5 л/100 км предлага плъгин хибридната версия на новото поколение на "Порше Панамера" , която ще дебютира на автосалона в Париж. На ток лимузината ще поддържа до 140 км/ч.За задвижването на хибридната "Панамера" са отговорни електрически мотор с мощност 136 конски сили с 400 Нм въртящ момент и нов 2.9-литров V6 бензинов агрегат (330 коня, 450 Нм.). Това е достатъчно спринтът до 100 км/ч да отнема 4.6 секунди, а максималната скорост да е 278 км/ч.Скоростната кутия е осемстепенна автоматична с двоен съединител, а задвижването е на четирите колела. Енергията за електрическия мотор идва от акумулатори с течно охлаждане и капацитет 14.1 киловатчаса при 9.4 за предшественика. От стандартен контакт те се зареждат за почти шест часа.Водачът може да избира между няколко режима на шофиране - комфортен, спортен, подчертано спортен, електрически, хибриден, запазващ заряда на батерията и зареждащ акумулаторите.Поръчки за хибридната "Панамера" вече се приемат при стартова цена за Германия от 107 553 евро. Първите доставки в Европа ще са факт през април следващата година.


description: Организаторите на събитие в рамките на започналата сесия на ООН - сред които и директорът на ЮНЕСКО Ирина Бокова , в последния момент са се отказали от връчването на награда на малайзийска организация заради подозрения във връзки с първата дама на страната, чието семейство е замесено в огромен корупционен скандал, разказва "Ню Йорк таймс".

title: Бокова е оттеглила приз за малайзийска организация, свързана със скандална първа дама

maintext:
Първата дама на Малайзия Росмах Мансур.
Организаторите на събитие в рамките на започналата сесия на ООН - сред които и директорът на ЮНЕСКО Ирина Бокова , в последния момент са се отказали от връчването на награда на малайзийска организация заради подозрения във връзки с първата дама на страната, чието семейство е замесено в огромен корупционен скандал, разказва "Ню Йорк таймс" Събитието, което е насрочено за четвъртък в Ню Йорк в музея "Метрополитан", е посветено на хора и групи, които се борят срещу екстремизма. По план сред отличените е трябвало да бъде и малайзийската детска организация "Пермата", основана преди няколко години под егидата на Росмах Мансур, съпругата на премиера на страната Наджиб Разак.Мансур е публично известна с огромните си разходи за луксозни дрехи и аксесоари.Семейството на премиера и техни приятели са в центъра на мащабен съдебен процес за активи за 1 млрд.долара – включително пентхаус за 30.6 млн.долара в Ню Йорк и имение за 39 млн.долара в Лос Анджелис. Според държавната прокуратура на Малайзия тези имоти са придобити с ограбване на средства от държавния фонд на страната, наричан за краткост в англоезичните медии 1MDB.В неделя един от участниците в събитието направи изявление, с което потвърди, че организаторите са се отказали да връчат награда на "Пермата".Според изявлението има неяснота около финансирането на малайзийската хуманитарна група и въпреки че организаторите на събитието не са установили конкретни нарушения, нямат време да разследват по-задълбочено случая.Един от домакините на събитието е директорът на ЮНЕСКО Ирина Бокова. Тя е претендент за нов генерален секретар на ООН , така че действията й се следя отблизо, отбелязва "Ню Йорк таймс".Съмненията около премиера на Малайзия и съпругата му се засилиха, след като преди два месеца министерството на правосъдието започна съдебен процес. Въпреки че в документите по делото никъде не присъстват имената на Наджиб Разак и Росмах Мансур, синът от предишен брак на първата дама е споменат, както и "държавен служител 1". Обвинението е, че премиерът е присвоил 731 млн.долара от държавен инвестиционен фонд. На свой ред министър-председателят твърди, че не е нарушавал закона и не е присвоявал нищо за лични облаги.В момента Малайзия е една от 10-те непостоянни страни членки на Съвета за сигурност, сменящи се на ротационен принцип. През последните години присъствието на Разак в Общото събрание на ООН по време на редовната годишна сесия е все по-осезаемо. През 2013 г. той държа реч за "умерените мюсюлмани", с което си навлече доста критики в родината си, населена предимно с мюсюлмани, но спечели съюзници на Запад.От службата на Разак, ООН и ЮНЕСКО отказаха коментар по темата.


title: Автомобилни колони вече се образуваха по пътищата

maintext:
Очаквано в края на четирите празнични дни трафикът се засилва.
Фотограф: Юлия Лазарова
се регулира от патрули на Пътна полиция.
И
но без забавяне е движението на българо-гръцката граница на ГКПП-Кулата и Маказа. Движението е натоварено и в двете посоки, екипите на пунктовете работят на пълен капацитет и няма струпване от леки автомобили.
Заради катастрофа е затруднено е движението на Самоковското шосе, в района на Пасарел, информира министерството.
В ранните следобедни часове по основни пътища вече са се образували колони от автомобили, съобщи пресцентърът на МВР по данни към 14 часа. Очаквано в края на четирите празнични дни трафикът се засилва.Засилено е движението по автомагистралите. Колона от автомобили се е образувала по автомагистрала "Хемус" от Ботевград до тунела "Ечемишка" в посока София.С намалена скорост се придвижва редицата автомобили в района на Симитли на автомагистрала "Струма" . Движениетонтензивно,По магистрала "Тракия" засега движението е натоварено, но спокойно.В София е натоварено движението по "Ботевградско шосе", където в голям участък придвижването е двупосочно в лентите посока към центъра.Главна дирекция "Национална полиция" напомня на водачите да шофират с повишено внимание и със съобразена с пътните условия скорост, при стрикто спазване на указанията на органите на Пътна полиция.Ето и справката за големите пътно-транспортни произшествия през деня:Четирима души пострадаха леко при катастрофа тази сутрин към 7.30 часа в столицата, между трамвай и джип на кръстовището на бул. "Сливница" и бул. "Христо Ботев". При инцидента джипът е ударен странично. Трима от пострадалите са преминали медицински прегледи, един е оставен за обстойни прегледи и лечение при необходимост. Предприети са процесуално-следствени действия за установяване на причините за произшествиетоТежка катастрофа стана преди обед, към 10 часа във Враца. По първоначални данни, лека кола с трима пътници, по неизяснени засега причини се е ударила в стълб край пътя в централната градска част. Загинал е на място шофьорът на автомобила, тримата пътници са прегледани и освободени за домашно лечение. Движението не беше затруднено.Сериозно произшествие стана към 11.40 часа и на пътя от Самоков към София в района на Пасарел. Според първоначалната информация, шофьорът на лек автомобил е изгубил управлението на завой, колата е паднала в коритото на реката край пътя, при което е загинала на място пътничка. Четирима души са откарани в болница за оказване на медицинска помощ.Движението е временно затруднено до изваждането на катастрофиралия автомобил и приключването на огледа. Екипи на КАТ-СДВР и патрули регулират движението. В участъка се преминава с намалена скорост до възстановяването на условията за нормализиране на трафика.


title: Проектът за газов хъб ще се развива независимо от обстоятелствата

maintext:
потвърди, че ЕК е готова да участва в тристранни срещи между България и други заинтересовани държави, независимо дали става дума за Русия, Турция или друга страна. Това е проект не само на ЕК - България, а е за целия регион, посочи Борхард. Той каза още, че за осигуряване на газовата свързаност между държавите в региона могат да бъдат ползвани различни европейски финансови механизми. По думите му средства могат да получават както по проекти на страни-членки на ЕС, така и на държава-член и нейна съседка, която не е в съюза.
Проектът за газовия хъб "Балкан" ще се развива независимо от това какво се случва със "Северен поток 2" или "Турски поток", независимо от обстоятелствата, каза днес Клаус-Дитер Борхард, началник на "Вътрешен енергиен пазар" в Генералната дирекция "Енергетика" на Европейската комисия, цитиран от БТА.Евроекспертът заедно с вицепремиера Томислав Дончев и министъра на енергетиката Теменужка Петкова посети компресорната станция "Провадия" край Варна.По думите му е добре и руската страна да се включи в него, защото колкото повече ликвидност има, толкова по-добре. Борхард посочи, че хъбът може да започне да работи и без руски газ, но на по-късен етап това ще попречи на неговата конкурентноспособност.Коментарът му идва на фона на обявеното от Русия преди ден, че руски газопровод през България няма да има и поясненията от страна на премиера Бойко Борисов впоследствие, че ако Европа иска руски газ в хъб "Балкан", трябва да го заяви. На конференция с потенциални инвеститори в проекта вчера Борисов настоя и срещите с потенциалните партньори да стават в тристранен формат с участието на Европейската комисия.Днес пред журналисти БорхардЕврокомисията очаква до 9 ноември да й бъде представено предложението за извършване на предпроектни проучвания, а след това може да бъде осигурено и финансиране, съобщи европейският експерт.Газопреносната инфраструктура, с която разполага България, е напълно надеждна и ще бъде гарант за реализацията на проекта, допълни министър Теменужка Петкова. Тя изтъкна, че на българска територия се намират 80% от компресорните станции в целия регион и вече е приключил първият етап от модернизацията на транзитната газопреносна мрежа на стойност 220 млн. лв. За изпълнение на втория етап са нужни около 140 млн. евро, за които ще се търси и подкрепа от Брюксел, каза Петкова.По повод договарянето между Русия и Турция за "Турски поток" вицепремиерът Томислав Дончев посочи, че това няма никакво отношение към проекта за газовия хъб "Балкан". Това не са конкурентни проекти, както и хъбът не е продължение или алтернатива на "Южен поток", посочи Дончев, цитиран от БТА.


description: Милиардерът Джордж Сорос пое ангажимента да инвестира до 500 милиона долара в новосъздадени и утвърдени компании, социално полезни инициативи и бизнес начинания на бежанци и мигранти.

title: Сорос ще инвестира $500 млн. в помощ на бежанците и мигрантите

maintext:
Фотограф: Pascal Lauener
Милиардерът Джордж Сорос пое ангажимента да инвестира до 500 милиона долара в новосъздадени и утвърдени компании, социално полезни инициативи и бизнес начинания на бежанци и мигранти, предаде БТА, като цитира "Асошиейтед прес".
Сорос, който е председател на фондация "Отворено общество", обяви решението си днес, след първата по рода си среща на ООН за мигрантите и бежанците и преди председателствана от президента Барак Обама среща, на която ще се търсят конкретни ангажименти за подпомагане на 65.3 милиона хора в света, принудени да напуснат домовете си.
"Целта ни е да ангажираме частния сектор в обществено полезни дейности", заяви милиардерът. "Очаква се тези инвестиции да са успешни. Основната ни цел обаче е създаването на продукти и услуги, които наистина ще са полезни за мигрантите и приемните страни", обясни той.
Сорос изрази надежда, че инициативата му "ще вдъхнови други инвеститори да се включат в тази мисия".
Върховният комисар на ООН за бежанците Филипо Гранди заяви, че инвестициите "ще помогнат на бежанците да добият самостоятелност".
Освен това в изявление Белият дом съобщи, че над 50 американски компании са обещали 650 милиона долара в помощ на бежанците по света. Сред тях са "Фейсбук, "Туитър", "Джонсън и Джонсън", "Мастъркард" и др.Президентът Барак Обама е подложен на критики, че не прави достатъчно в помощ на хората, бягащи от страните си заради войни или по други причини. Той организира в Ню Йорк среща на високо равнище с лидерите на Йордания, Мексико, Швеция, Германия, Канада, Етиопия и генералния секретар на ООН Бан Ки Мун. Очаква се страните участници да обявят дарения, съответстващи на целта на Съединените щати за увеличаване на хуманитарната помощ с 3 милиарда долара, удвояване на броя на разселените хора и осигуряване на достъп до образование и работни места, съобщи постоянният представител на САЩ в ООН Саманта Пауър.Над 65 милиона души по света са напуснали домовете си заради въоръжени конфликти и преследвания или в търсене на по-добър живот.


title: Работодателите са ядосани на съюза на Мирослав Найденов

maintext:
Бившият земеделски министър и основател на партия "Българи за алтернатива на страха, тоталитаризма и апатията" (БАСТА) Мирослав Найденов сега е начело на бизнес съюз, обвинен от останалите работодателски организации в съглашателство със синдикатите.
Фотограф: Анелия Николова
беше един от приближените на Бойко Борисов хора в първия му мандат, но се принуди да напусне след
на разговор между Найденов, Борисов и тогавашният градски прокурор на София Николай Кокинов, в който те обсъждаха как да бъде "смачкано" водено срещу министъра дело за корупция и принуда. След това за кратко се изявяваше в политиката като учредител на партия "Баста".
договарят препоръчителни индекси за нарастване на осигуровките и заплатите, без да обвързват нечленуващи предприятия, както гласи нератифицирана от България конвенция на Международната организация на труда.
В същото време, по техни данни, ССИ, който е представен само в пет икономически дейности, преговаря със синдикатите.
"Този съюз е допуснат с нечия поръчка. За нас няма никакво съмнение в това. Става въпрос за много фалшификации... Ние ще внесем нашия доклад в Министерския съвет и ще очакваме решение в обратна посока. Надяваме се длъжностните лица, които са си позволили да заблудят Министерския съвет, да си понесат последствията. Ако това не се случи, не бихме влизали в Националния съвет за тристранно сътрудничество, ако там присъства ССИ. Тогава правителството ще трябва да си води разговорите само с тях.
ССИ не случайно бързо се ожениха със синдикатите", заяви председателят на КРИБ Кирил Домусчиев.
Удълженият срок, в който работодателските съюзи и синдикатите по браншове трябва да договорят новия размер на осигурителните прагове, е 16 септември. Ако бойкотът продължи ефективно, е възможно да бъде обявена нулева година - с непроменени параметри. Другият вариант е министърът на труда да определи праговете административно със среден процент, постигнат в браншовете, в които е имало преговори. Праговете са важни за съставянето на бюджета за догодина.
Според работодателите обаче дори и да не бъдат повишени, приходите в НОИ ще нараснат от само себе си. Председателят на Асоциацията на индустриалния капитал Васил Велев напомни, че след приети наскоро промени в закона работодателите са заплашени от затвор, ако не осигуряват работниците на реалния доход.
Четири национално представителни работодателски организации са против същия статут на петата - Съюза за стопанска инициатива (ССИ), оглавяван от бившия земеделски министър Мирослав Найденов. Причината е слабото според тях присъствие на съюза по браншове и съглашателството му със синдикатите по темата за минималните осигурителни доходи. Те предупреждават, че няма да участват в Националния съвет за тристранно сътрудничество, ако организацията на Найденов остане в него.Това се разбра от пресконференция на шефовете на Асоциацията на индустриалния капитал, Българската стопанска камара, търговско-промишлената палата и Конфедерацията на работодателите и индустриалците.Ръководител на Съюза за стопанска инициатива от февруари е Мирослав Найденов, койтоВ миналото изпълнителен директор на ССИ беше Алексей Петров, но след началото на процеса "Октопод" през 2012 г. съюзът изпадна от тристранката . През февруари тази година Найденов изненадващо оглави организацията именно с амбицията да върне нейната национална представителност и така тя отново да участва в заседанията на тристранния съвет. Това стана в правителствено решение през август.Сега ССИ е единствената работодателска организация, нарушила бойкота на преговорите със синдикатите за минимални осигурителни прагове догодина.На пресконференция днес ръководителите на останалите четири съюза се обявиха за пореден път против съществуването на праговете. Те настояват осигуряването да става на реалната заплата, а браншовите бизнес и синдикални организации да


title: Единството на Реформаторите за президент се разби и възкръсна за 90 минути

maintext:
Божидар Лукарски
Фотограф: Юлия Лазарова
Само в рамките на около 90 минути постигнатото съгласие от Реформаторския блок за издигането на Трайчо Трайков за президент бе разбито от лидера на СДС Божидар Лукарски, след което от СДС обявиха, че подкрепата им за Трайков остава.Минути преди 14 часа в четвъртък заместник-председателят на ДБГ и съпредседател на Реформаторския блок в парламента Найден Зеленогорски обяви от името на коалицията, че председателите на партиите са решили, че Трайчо Трайков ще бъде кандидатът им за президент, а генералът от резерва Съби Събев ще е претендент за вицепрезидент . Така Зеленогорски сложи край на сагата по избора на кандидат-президент пред централата на БЗНС проточила се над месец.Около 45 минути по-късно, към 14,45, лидерът на СДС Божидар Лукарски заяви пред електронното издание на вестник "24 часа", че е по-честно той и Меглена Кунева да подадат оставки от правителството и РБ да издигнат проф. Минеков като кандидат-президент. "СДС категорично няма да приеме номинацията на Трайчо Трайков за кандидат-президент - той е скрит опозиционер, а ние сме част от управлението. Тази кандидатура е мимикрия", обосновал се Лукарски. Неговата партия държала на Гроздан Караджов - кандидат, който е приемлив за всички без ДБГ. Лукарски напомни, че централата на Меглена Кунева наложи категорично вето на Караджов. От ДБГ до последно държаха на кандидатурата на Минеков.Аз стоя зад решението на блока, коментира лидерът на ДСБ Радан Кънев пред "Дневник" минути след това. Той каза, че Лукарски не се е застъпвал за Минеков на срещата на председателите в сряда и заместник-председателят на СДС Любомир Петров също не се е изказвал срещу Трайков на сбирката на "Врабча 1" днес. Партийните пиари и членове на ръководството на СДС също бяха изумени от думите на Лукарски.В 15,36 от партията на Меглена Кунева разпратиха изявление, че Изпълнителният съвет на ДБГ подкрепя двойката Трайков - ген. Събев. "ДБГ ще работи с всички сили за най-висок резултат на президентската двойка на РБ и достигане на балотаж", написаха от ДБГ.В 16 часа Костадин Марков, заместник-председател на СДС, заяви пред "Дневник", че позицията на СДС е постоянна и не е променяна. "Ако Трайчо Трайков е обединителната фигура за блока, СДС ще го подкрепи", каза още Марков. Той обясни, че в проучването на СДС за кандидат-президент най-много гласове е събрал Гроздан Караджов, а втори е бил Трайков.Реакцията на Лукарски е провокация за бързо решение на проблемите, предизвикани от ДБГ, които са сменяли позицията си днес няколко пъти в рамките на часове, обясни поведението на партийния си шеф Марков.За да стане факт кандидатурата за президент на бившия министър на икономиката в първото правителство на ГЕРБ – Трайчо Трайков, който е настоящ общински съветник от РБ, тя трябва да бъде одобрена и от Изпълнителния съвет на блока. За свикването му все още няма дата и изненади там също са възможни, тъй като органът взима решенията си с 3/4 от присъстващите.


title: Безработицата през август е спаднала до 8%

maintext:
Фотограф: Цветелина Белутова
В края на август в бюрата по труда са регистрирани 261 525 безработни. Спрямо юли те намаляват с 6575. На годишна база в сравнение с август 2015г. безработните са значително по-малко – с 45 296, а спрямо края на декември 2015 г. намаляват с67 396. Това показват данните на Агенцията по заетостта.През август равнището на безработица продължава да намалява и вече е 8 на сто. Намалението спрямо юли 2016 г. е с 0.2 процентни пункта, като тенденцията, характерна за активния летен сезон, се запазва за пореден месец. В сравнение с август 2015г. равнището на безработица е значително по-ниско – с 1.3 процентни пункта, съобщават от агенцията.На работа през август са постъпили общо 19 789 безработни, от които 15 348 – на първичния пазар на труда. В субсидирана заетост са включени 4441 безработни. От тях 2187 лица са започнали работа по програми за заетост, а 146 – по насърчителни мерки от Закона за насърчаване на заетостта. По схеми на оперативна програма "Развитие на човешките ресурси" на работа са постъпили 2108 безработни лица.В бюрата по труда са заявени 18 934 свободни работни места на първичния пазар. От тях частният сектор е обявил 10 166, които са близо 54% от всички заявени свободни работни места през месеца.Най-много свободни работни места за първичния пазарв бюрата по труда са заявени от работодатели в сезонно зависимите дейности – от преработващата промишленост (4061 места), от образованието (3328 места), от административно-стопанските дейности (3312 места), от търговията (2191 места), от хотелиерството и ресторантьорството (817 места) и др.В двете най-големи регионални служби по заетостта – Пловдив и София, вече работят мобилни екипи за работа на ключови, структуроопределящи работодатели. Вследствие на тяхната дейност се предоставят специализирани за конкретния работодател услуги, чиято цел е да се подобри и улесни подборът на подходящи за дейността им безработни, съобщават от ведомството.През август делът на свободните позиции за специалисти е нараснал с 16 процентни пункта спрямо юли за сметка на свиването на дела на работните места без изисквания за квалификация.


title: Опашки от тирове затрудняват движението през граничните пунктове

maintext:
Фотограф: Stoyan Nenov
Опашки от камиони затрудняваха движението на граничните пунктове и тази сутрин, съобщи БНР.
На "Капитан Андреево" има колона от 3 км за влизане в България, съобщават от Гранична полиция. На българо-турската граница трафикът на коли за влизане в страната е по-засилен.
Интензивен трафик на автомобили има и на българо-румънската границa.


description: Вестник БЪЛГАРИЯ - най-големият български седмичник в САЩ

title: на Каймакчалан след 100 години (Част трета)

maintext:
Денят обещава да е горещ още от сутринта. След изморителният вчерашен преход съм решил да пестя сили. Обектите, които ни очакват са селата Грунище (където е гробът на ген. Климент Джеров), Градешница и Зовик, а следобед - и подстъпите на Каймакчалан от юг. Доближаваме се все повече до заветната цел.
Сгъваме палатката, закусваме с баница, която носим още от Кюстендил и напускаме лагера си. По пътя за Битоля (пак ще минем оттам, преди да достигнем набелязаното в плана си за посещение), получавам радостна вест: родил ми се е нов племенник, когото са кръстили Димитър. Споделям новината с Кременаров и двамата изпращаме благопожелания за зравето на новото попълнение в моя род.
Шосето за Грунище е осеяно с много завои и в един момент се превръща в обикновен черен път. С джипа се катерим по стръмни ридове и пресичаме река, приток на известната Черна. Лобното място на охридчанина Климент Джеров е известен център за поклонение. Гробът на този български герой, отбранявал позицията си до последен дъх, е направен непосредствено след смъртта му на 3-ти декември, 1916 г.. Според това, което се знае, френски офицер, впечатлен от смелостта на българския си противник, лично заповядва на сърбите да погребат убития офицер (Климент Джеров е произведен посмъртно от полковник в генерал-майор). Към този рядък жест на кавалерство по време на война, по-късно е добавен и изграденият паметник, на който е поставена порцеланова снимка. В тъмното време на бивша Югославия той е почти разрушен, но преди няколко години с помощта на българския консул в Битоля отново е възстановен.
Къщите на селото са накацали на остър склон от последните разклонения на Селечката планина. В това някога чисто българско поселище са останали само трима жители. Преди да спрем в гробището, прекарваме около половин час в подножието на Големия и Малкия Ер - две стратегически височини, отбранявани от 21-ви Средногорски полк под командването на полк. Джеров. Георги се изкачи на едната от тях, но се върна разочарован, че не е открил нищо по-особено, с изключение на няколко едва различими окопни линии.
Гробът на генерал Джеров се белее самотен вдясно зад църквата "Св.Димитър". Става ми радостно, че е ограден и добре поддържан, макар че е покрит с трева, която изскубваме старателно с моя спътник, преди да запалим свещи. По-навътре растат дървета, между които са пръснати сръбски гробове с издялани върху тях каменни паметници. Странно е това съжителство - мисля си - в крайна сметка непримиримите врагове са осъдени да бъдат завинаги един до друг. А може би това пък е посланието им към нас, наследниците - да намерим друг начин, по който да решим нерешеното с оръжие...
Слънцето припича безмилостно, за миг бях забравил, че е средата на юли. Правим си снимки за спомен и потегляме към следващата точка от плана си за днес- с. Градешница, намиращо се пак в района на р.Черна. Селцето има повече признаци за живот и къщите му изглеждат поддържани. Посещаваме местният ветеринарен доктор, който се оказва колекционер на артефакти от войната. Ръждясали каски, бодлива тел, парчета от взриватели, шанцов инструмент и останки от снаряди - те са наредени по зидовете на двора му. Човекът ни приема радушно и ни разказва за себе си. Изследва от години войната като любител-краевед. Запознава ни с подробности за близките чешми, строени през трите години българско управление на Македония (1915-18), с информация къде са били фронтовите линии, както и с местата на общите и единични войнишки гробове Накрая ни подарява по един предмет от колекцията си - Георги получава каска, а аз - взривател за снаряд. Нарочно избирам нещо по-малко, за да мога лесно да го пренеса през океана, когато си тръгна обратно от България.
Изпиваме по бира в селската кръчмица, която съсед на нашия домакин любезно ни отваря. Оттам купувам бутилка червено вино, което ще занеса на Каймакчалан, за да направя импровизирана панахида. В района на Черешница има няколко църкви, но около тях липсват оцелели войнишки гробове. Научаваме, че такива можем да намерим до с. Будимирци,(това съвпада с предишни данни за погребани в този район войници от 11-ти сливенски полк по време на Каймакчаланската битка), но поради ограниченото си време, оставяме обекта за друго идване.
От Градешница се отбиваме в с. Зовик, където положението вече е по-различно. Тук има добре уреден гробищен парк с възстановени български войнишки паметници. Пред него е оцеляла чешма, изградена от нашата армия преди сто години. Георги Кременаров ми обяснява, че това е станало по проект на Министерството на отбраната и с разрешение от македонска страна. Сега около двадесетина войнишки надгробия се старателно почистени и поставени отново на местата си. Имената по тях са на загиналите от 47-ми ардински и 7-ми преславски полкове през 1917 г.
В гробищния парк е тихо. Китка дървета пази със сянката си последната спирка на загиналите солдати по дългия им път към безсмъртието. Спете спокойно, герои...Паметта за вас е жива и наследниците не са ви забравили!
В ранните часове на следобеда се отпрявяме към границата с Гърция. Посоката ни е град Лерин, след който ще завием на изток, за да излезем към планината Нидже или Ворас (на гръцки) откъм южната й страна. Леринското поле е своеобразно продължение на Битолското и е обградено по същия начин с планини, но изглежда малко по-подредено и спретнато. В същата посока през август 1916 г. е настъпвала българската армия в известната Леринско-Чеганска операция, предвестникът на Каймакчаланските боеве.
От околовръстното шосе на Флорина (това е гръцкото име на Лерин) завиваме към Баница (Веви) и Горничево (Кела). Къщите на тези села са варосани, улиците и малките им площадчета - чисти и уредени. Релефът е полупланински, а Нидже/Ворас остава на север, недалеч от нас. Не след дълго се зареждат масиви с череши, които за мое учудване са узрели, въпреки че е средата на юли. В някои градини забелязваме хора, но все пак намираме една, от която успяваме да си наберем. След малко отдясно се ширва красива синя равнина във форма на подкова: Островското езеро (Верогидита). В далечния му край е едноименния град Острово (Арниса), а околните планини като че ли са се отдръпнали за малко, уморени от вечния си стремеж към небето. По-малкият събрат на Островското езеро - Петърското остава по на юг, но също грабва очите ни за миг.
Оттук пътят започва постепенно да се изкачва - вече сме на гърба на Чеганската планина, позната още и като Мала Нидже. Георги ми обяснява, че ей сега ще се покаже асфалтовият път за Каймакчалан и че ще преспим на някоя поляна в неговото начало. Ето че зървам табела на гръцки език, указваща посоката към ски-курорт Каймакцалан (съседите ни са построили ски-писта на южния склон на върха). Търпеливо следваме завоите, докато наклона се увеличава. След първите 7-8 километра Георги отбива джипа и бързо се ориентира за място, където да разпънем палатката. Свечерява се, но върхът се провижда иззад боровата гора - гол и сивкав на цвят, но могъщ и замислен в себе си. Встрани от него залязва слънцето, обхванато като в клещи от облаците. Приготвям бялата си риза, която ще облека утре, както и останалите принадлежности, необходими за изкачването. Спътникът ми ме предупреждава, че времето горе се мени бързо и трябва да имам подготвени дебели дрехи. Също и че ще тръгнем рано сутринта, както обикновено. Дъждът, който се очакваше в прогнозата, се разнесе - по всичко изглежда, че Каймакчалан и духовете на моите прадядовци са готови за дълго отлаганата среща. Готов съм и аз, и нямам търпение тя най-после да се състои.
Текст и снимки:
Василен Васевски
за в. "България"


title: „Бялата птица" на Черноморието ни пази тайни и загадки

maintext:
Останките от недалечното ни минало все още са живи. Такава е бившата комунистическа резиденция „Перла", която се намира на брега, в края на северния плаж на малкото ни черноморско градче – Приморско.
Някога, резиденцията беше непристъпен обект. До тук просто не можеше да се стигне. Имаше ограда, на върха на която стърчаха метални зъби, а по пътя ни спираше Контролно-пропускателен пункт /КПП/, където ни питаха, къде отиваме.
За да се ограничи достъпът до резиденцията, до сами оградата, която разсичаше дори и плажа, беше разположен нудистки плаж. Тук летовниците ходеха без бански и това сякаш създаваше един друг свят.
Първо, нудистки плажове, поне регламентирани такива, по времето на развития комунизма у нас, нямаше. Имаше едни оградени с високи и грозни ламарини пространства, които бяха разделени – адамови плажове или Адам-плаж, само за мъже и евини плажове или Ева-плаж – само за жени.
По този начин партията и държавата осигуряваха някаква мнима, всъщност – твърде съмнителна хигиена на морала в тогавашното ни общество. Смесени нудистки плажове не можеше да съществуват, защото те бяха западно влияние, което в онези години въобще не се толерираше.
Именно така властите ограничаваха и достъпа дори до оградата, която отделяше плажа на резиденция „Перла" от останалия плаж за простосмъртните българи.
Нудистите, които бяха оставени свободно да се разхождат голи до оградата, на практика отблъскваха по естествен начин останалите „моралисти", които се стресираха от гледката и така не се позволяваше на останалите да доближават дори оградата на „светая светих"!
А въпросната ограда прегражда пътя, плажа, че дори навлиза и в морето. Беше изграден кей, по който бяха поставени бетони прегради. Властта се пазеше, пазеше се от „народната любов", да не би случайно на някой да му хрумне да прескочи оградата, макар да знае, че власт имащите биват пазени повече от всичко и с цената на всичко!
Днес оградата все още си стои, макар и да се е разпаднала на места. Тя все още разделя плажа на две – нудистки, и така наречения „текстилен", където хората са с бански. Стои и кеят, стои дори част от бетонните заграждения, които почти са се килнали в морето, но недвусмислено напомнят за времената, когато плажът след тях беше забранен за много българи!
Говореше се, че някога синът на самия Тодор Живков, заедно с други „величия" с извънредни правомощия, вилнеели с мощни мотори по пътя от КПП-то до самата резиденция. Днес КПП-то все още стои, дори портите са си там, макар и да не се използват. Част от оградата на същото това място се ползва за импровизирана конна база за туристически преходи.
Природата е все така девствена, красива и неповторима. Странджа сякаш простира последните си коси, за да докосне морето в последно дихание. Именно тук резиденция „Перла" стои бяла, както някога, все същата прелестна, внезапна и изненадващо дискретна.
„Бялата птица", така наричат тази резиденция от комунистическото ни минало. Днес тя е собственост на една от скандалните ни бизнес-дами. Тя я е закупила, поне така твърдят местни хора, но не се грижи за нея. Явно да притежаваш резиденция от комунизма е нещо като мода, чрез която демонстрираш успешност в бизнеса и някакво странно благополучие.
Да, резиденцията си стои и днес на същото място, само че е сама, празна, тук няма почиващи, вратите са заключени. Балконите са достъпни, но – празни.
Някога, когато комунизмът падна, почти веднага резиденцията беше заключена. Вътре остана само дъхът на миналото. Още през далечната 1990 г. „Перла" беше изоставена. Можеше да се качим на балконите, да надникнем вътре, да вкусим, макар и почти виртуално от уюта, който са ползвали власт имащите при комунистическия режим. Масите си стояха с покривките – големи, тържествени, пусти.
Хората твърдяха, че дори дъното на морето, където са се къпели „велможите", било подравнено така, че да няма силни вълни. Бил изграден дори вал навътре в морето, за да спира достъпа както на вълни, така и на водни превозни средства, които биха могли да извършат някаква диверсионна дейност спрямо „избраните".
Колко е вярно всичко това ние не можем да знаем. Днес обаче местните твърдят, че понякога имало доста комари край брега. Около резиденцията обаче комари никога не се завъждали! Дали това е част от мита, дали някой има интерес да поддържа някаква мистика около това място, или наистина има нещо особено в местоположението на самата резиденция,...кой знае, във всяка лъжа има и доза истина...!
А летовниците пак могат да отидат до резиденция „Перла" и тя е все така самотна, празна, бяла и глуха. Сякаш някой я е заключил през далечната 1989 г. и вътре се пази духът на нещо, което никога не бива да излиза навън...!
Венцислав Жеков
кореспондент на вестник „България" в гр. Приморско
СНИМКИ НА АВТОРА.


title: Българи от Чикаго завладяха Мичиганския плаж

maintext:
За осма поредна година българска евангелска църква "Нов Живот" организира къмпингуване на езерото Мичиган в едноименния щат за Деня на труда. Около 30 български палатки и над 120 души завладяха плажната ивица в югоизточната част на езерото Мичиган. Мястото известно като Warren Dunes State Park приюти многото български семейства за цели три нощувки. Програмата на къмпинга беше свободна, половината от българите бяха членове на църквата, а останалите техни приятели. Основно през деня нашенците се печеха на слънце и плуваха в студените води на езерото. Някои от тях пробваха прочутите кални бани. Вечер се събираха на групи около огъня и обсъждаха различни теми от живота. Всеки пожелал можеше да присъства на вечерните проповеди на пасторите от църквата. През първата вечер главният пастор Владимир Георгиев води проповедта. В събота беше водена от новият пастор Ивайло Любенов, а в неделния ден дошлият от България пастор Боян Митев. Тази година основни организатори на къмпинга бяха младият Симеон Летов и пастор Станимир Танев.
Радостина Павлова
кореспондент на в. "България"


title: Българи от Македония проведоха 95-ти конгрес в Мичиган

maintext:
Македонската Патриотична Организация от САЩ и Канада проведе своя 95-ти конгрес. Две са основните идеи, заложени в устава на организацията. Първият е за свободна, самостоятелна и независима Република Македония. Вторият е за етническото българско население в Македония. МПО смята, че цялото македонско население се състои от етническо българско население. Политическата идея на тази организация е да бъдат признати демократичните, просветните, културните, националните и всички други права на всички общности, които живеят в Македония: албанци, власи, сърби, гърци, роми ..., с процентен превес на българската народност в Македония.
Ежегодният конгрес на МПО съществува от 1922 година и се провежда в градове от Щатите и Канада в уикенда на Деня на труда. От обикновена годишна среща, конгресът постепенно се е разраснал в празник на македоно-българското културно наследство, обичаи и традиции в САЩ и Канада.
Тази година конгресът се проведе в Гранд Рапидс, Мичиган под мотото „95-ти Конгрес на МПО – 95 години българщина в САЩ и Канада". Програмата започна със събрание на представителите на отделните организации по секции. Вечерта премина с традиционните песни и хора. В полунощ имаше пица-парти, а до сутринта се пяха македоно-български патриотични песни на фона на музикалния съпровод на 14-годишния Павел Топалов, син на доктор Миле Топалов от секцията в Охайо. Д-р Топалов е родом от село Богданци, Вардарска Македония.
Програмата включваше още изложба от исторически снимки от изминали конгреси на МПО. Колекционерът на български народни носии Марвин Мейли от Гранит Сити показа част от уникатите си. Мейли е син на българка от Македония, а баща му е немец. С годините той е събрал огромна колекция и притежава повече носии от етнографските музеи в България.
Годишният конгрес представлява също така и форум за честване и признание на отличили се Македонски българи, както и възможност за видни български лектори да изразят съвременните проблеми на македоно-българите в Северна Америка.
Николай Василев
спортен кореспондент на в. "България"


title: Избори за президент и вицепрезидент на Република България и национален референдум 2016

maintext:
ПОСОЛСТВО НА РЕПУБЛИКА БЪЛГАРИЯ ВАШИНГТОН, САЩ
ПОСЛАНИК
15 септември, 2016 г.
УВАЖАЕМИ СЪНАРОДНИЦИ,
На 6-ти ноември 2016 г. ще се проведат избори за президент и вицепрезидент на Република България и национален референдум със следните въпроси:
- „Подкрепяте ли народните представители да се избират с мажоритарна избирателна система с абсолютно мнозинство в два тура?";
- „Подкрепяте ли въвеждането на задължително гласуване на изборите и референдумите?";
- „Подкрепяте ли годишната държавна субсидия, отпускана за финансиране на политическите партии и коалициите, да бъде един лев за един получен действителен глас на последните парламентарни избори?".
Български гражданин, живеещ извън страната, който има избирателно право и желае да гласува в изборите за президент и вицепрезидент и/или в националния референдум, заявява това не по-късно от 25 дни преди изборния ден (до 11 октомври 2016 г.) чрез:
1. писмено заявление по образец достъпен на електронен адрес: https://www.cik.bg/bg/pvr2016/documents (Приложение № 21-ПВР/НР от изборните книжа)
2. електронно заявление през интернет страницата на ЦИК на адрес: https://www.cik.bg/bg/pvr2016/foreign/submit
Писменото заявление следва да бъде подписано саморъчно и подадено лично или чрез писмо, изпратено по пощата или чрез куриерска услуга до дипломатическото или консулското представителство на Република България. В едно писмо може да има повече от едно заявления, като във всяко заявление може да бъде вписано само едно лице.
Не се приемат сканирани писмени заявления, изпратени по електронна поща.
В заявлението избирателят вписва на български език имената си по паспорт/лична карта, единния си граждански номер и постоянния си адрес в Република България. Избирателят вписва на кирилица или латиница мястото извън страната, в което желае да гласува, и настоящия си адрес (адрес на пребиваване) в съответната държава.
Приемът на заявления от български граждани за гласуване в секция извън страната вече е започнал.
Избирателни секции извън страната ще се образуват в дипломатическо или консулско представителство, както и с решение на ЦИК (по предложение на ръководителите на дипломатическите и консулските представителства), извън дипломатическите или консулски представителства, въз основа на не по-малко от 60 избиратели, подали заявление за гласуване. Общият брой на избирателните секции, които се образуват в една държава, не може да надвишава 35.
ЦИК назначава секционни избирателни комисии за всяка избирателна секция извън страната не по-късно от 12 дни преди изборния ден (до 24 октомври 2016 г.).
СИК извън страната се състои от председател, заместник-председател, секретар и членове. Броят на членовете на секционната избирателна комисия, включително председател, заместник-председател и секретар, е: - за секции с до 500 избиратели – до 7 членове, но не по-малко от 5; - за секции с над 500 избиратели – до 9 членове, но не по-малко от 5.
Съставите на СИК се определят с решения на ЦИК.
Изборният ден започва в 7:00 ч. и приключва в 20:00 ч. местно време.
Информация за организирането и провеждането на изборите зад граница се публикува на интернет страницата на МВнР на адрес: http://www.mfa.bg/bg/pages/160/index.html и на интернет страницата на ЦИК на адрес: https://www.cik.bg/bg/pvr2016/foreign.
Информация за организирането и провеждането на изборите на територията на САЩ се публикува на интернет страницата на посолството на Република България във Вашингтон на адрес: http://www.bulgaria-embassy.org.
Във връзка с подготовката на изборите, се обръщам към Вас с молба за съдействие по следните въпроси:
1. Разпространение на настоящата информация с всички подходящи комуникационни средства до всички български граждани, с които имате контакт, както и до съответните организации на българската общност в САЩ;
2. Определяне на лица за контакт, които да поддържат постоянна връзка и да обменят информация с посолството по всички въпроси, свързани с организирането и провеждането на изборите за президент и вицепрезидент и на референдума;
3. Предлагане на членове и резервни членове на секционните избирателни комисии;
В населените места, където няма дипломатически или консулски представителства, но ще бъдат образувани избирателни секции:
Осигуряване на подходящи помещения, в съответствие с изискванията на Изборния кодекс;
Набавяне на необходимото оборудване – урни и оборудване за „тъмни стаички", осигуряващо тайната на вота; 
Съдействие за осигуряване на необходимата техника – компютър, скенер с необходимия софтуер, копирна машина, връзка с интернет.
Служител за контакт във връзка с организацията и провеждането на изборите в посолството на Република България във Вашингтон е г-н Валентин Дончев, консул, e-mail: Е-мейл адресът e защитен от спам ботове. , Тел: 202 387 5770; 202 387 0174; директен: 202 483 5885.
Приложен е списък на данните за контакт с ДП и КП на територията на САЩ с разпределение на щатите по консулски окръзи.
Благодаря предварително за съдействието и като изразявам увереността си, че с Вашата решаваща подкрепа ще успеем да организираме и проведем успешно на територията на САЩ предстоящите президентски избори и националния референдум, оставам с уважение,


title: Димитровград - градът на мечтите и на фалшивите реалности

maintext:
Димитровград – перлата на комунизма, градът на името на „вожда и учителя" на народите! Това е единственият български град, където историята започва едва през 1947 г., защото от тогава съществува и той самият. Най-характерното за града е неговата архитектура. Едва ли има друг град в България с толкова просторни улици и булеварди, с толкова еднакви, но доста ергономични сгради...!
Тръгваме по главната улица и се оглеждаме и на двете страни. Сградите са еднакви, но са практични. Влизаме в един от входовете, за да видим, как изглеждат отвътре. Признаваме си, навлизаме в сградата със скритата надежда, че вътре ще е като в хамбар, всичко ще е общо, като в общежитие, защото нали така беше при комунизма – всичко беше общо. Оказва се обаче, че апартаментите са по три-четири на етаж, коридорите са със широки и удобни стълбища и удобни площадки. На практика, пренасянето тук е безпроблемно. Има място човек дори да се завърти с голям диван...!
Вътре е светло, таваните са високи и осигуряват въздух и в прекия, и в преносния смисъл на думата. Предполагаме, че така е и в апартаментите, все пак таваните са едни и няма как да са различни вътре и вън!
Димитровград е градът на младежите, градът на мечтите. Той е създаден върху основата на три селища – Раковски, Марийно и Черноконево. В свое заседание от 3 април 1947 г. на Общинската управа на с. Раковски се решава селото, заедно със с. Марийно и поселището при заводи и мини "Вулкан", да се обяви за град под името Димитровград.
През пролетта на 1947 г. е решено строителството да стане с участието на бригадири.
На 10 май 1947 г. пристигат първите строители на новия град – 40 бригадири от Новозагорско. На 22 юни 1947 г., на внушителен митинг за обявяване на строителния обект на Национална младежка строителна бригада "Млада гвардия"-Димитровград, е огласено и името на новия град. Много бързо то става популярно в цялата страна.
На 2 септември 1947 г. Министерският съвет издава Постановление № 3, което гласи: "Селата Раковски и Марийно, Хасковска околия и Черноконево, Чирпанска околия, се обединяват в едно селище, което се провъзгласява за град под името Димитровград".
От лятото на 1947 г. на поляните край р. Марица започва невиждано дотогава строителство. Едновременно се подготвят площадките на АТЗ и ТЕЦ "Марица-3", усилено се строи Циментовия завод "Вулкан", прокарват се първите улици, водопроводи и канализация, израстват първите жилищни блокове за строителите и жителите на новия град.
Тук улиците са планирани, заради това днес са така удобни. Не са проправяни сокаци през сградите, а сградите са съобразявани с пространството и улиците между тях. Това прави Димитровград толкова просторен днес.
Постепенно обаче се оказва, че градът не може да изхрани своите жители. Те постоянно прииждат, защото това е градът на младите хора. Да, само че тези млади хора трябва да се хранят, а работа за всички няма. Онези, които все пак работят, работят на смени, съсипват се от работа и не им остава много време за забавления. Това е животът на младежите в Димитровград в онези години – много работа и малко сън, защото така се наливат основите на всяка една мечта, особено, когато тя е така имагинерна, като това да създадеш един цял нов свят – светът на комунистическия „рай"!
Архитектурата на Димитровград първоначално стряска, защото е монументална, твърде тържествена, сталинска, прекалено официална и мащабна.
Сградите са строги, каквито са и хората от онези години. Старите снимки ни показват младежи на по двадесет и няколко години, облечени като чичковци на по 60 години! Те са с вратовръзки, риза и върху нея пуловер, а накрая е и неизбежният шлифер, който придава онази така търсена и лелеяна гражданственост! Шлиферът е почти винаги светъл, най-често бял или кремав.
Това е, модата е била такава. Модата на сградите – също. Те са млади, но по външност са чичковци, каквито са и хората на Димитровград в годините, когато той все още се строи.
Младите момичета също са облечени меко казано семпло – обикновена пола, жилетка или проста блуза, забрадка...! Хората и сградите си приличат, защото хората създават сградите. И хората, и сградите са продукт на една и съща доктрина и поради това и хората и сградите са строги, млади, но преждевременно пораснали, твърде мъдри за възрастта си, прекалено замислени, застинали в клопката на непоклатимия политически аргумент.
И ако сградите са паметниците на историческото време, то хората са живите паметници на социалния феномен – бригадирско движение.
Една такава мащабна организация се създава извънредно трудно. Изисква се страхотно много масова работа, постоянно облъчване и главозамайващо силни лозунги, които заедно постепенно да изградят жив образ на измислен идеал.
Днес са останали само сградите, хората, слава Богу, са различни! Днес хората живеят своя собствен живот – труден или лесен – поне е техен!
Венцислав Жеков
кореспондент на вестник „България" в Димитровград
Снимки на автора.


title: Нека е благословен първият учебен ден!

maintext:
Откриване на учебната година в "Малко българско училище"
Лятната ваканция, изпълнена с безгрижни и щастливи занимания, отмина. Вече е средата на септември, месецът, в който българското училище събира своите ученици.
„Малко българско училище" отвори широко врати и посрещна своите ученолюбиви родолюбчета на първия учебен ден 10 септември 2016 г.
Новата учебна година в училището беше открита с тържествен концерт и приветствие към ученици, родители и учители от директора г-жа Живка Петрова.
В препълнената зала на Elk Grove High School, пред стотици родители и гости, децата представиха един прекрасен спектакъл, създаден от хореографа Гергана Чинчинова и Румяна Колева и изпълнен с много багри и жизнерадостно настроение в български дух от децата и учителите от Детски хор при Малко българско училище, Лятна Чуднотека "Малката България" и Малка детска академия.
С прекрасен поздрав ни зарадваха и гостите от Rise Up Academy.
Първият учебен ден в МБУ е голям празник за всички нас. Отново се събираме, за да докажем нашата любов към българското слово. Ще бъдем заедно, за да изживеем още една успешна учебна година, намерили повече знания и повече приятели,
Добре дошли при нас, мили деца от подготвителните групи и скъпи първокласници!
Очаквахме ви с неописуемо нетърпение и знаем вашето голямо вълнение!
Добре дошли на всички ученици, новоприети и настоящи!
Пламъчето на обичта към българския език ще гори във вашите сърца.
На вас, родители, пожелаваме търпение и настояване, защото вие сте нашите партньори в учебния процес.
На колегите творчески ентусиазъм и упоритост!
Таня Денчева
за в. „България"
Снимки:
Николина Кисъова и Соня Герджева


title: Комитет „Каймакчалан 2016", Чикаго - една година по-късно

maintext:
Комитетът "Каймакчалан 2016" бе създаден преди една година в Чикаго с цел да популяризира спомена за една героична страница от отечествената ни история, а именно битката, състояла се на този връх в Македония през Първата световна война. Негови членове са: Лина Кърк, издател на в. „България", Иван Тодоров, историк, Петър Илиев, запасен офицер, Георги Миралаев, общественик, Соня Кичева, помощник-учителка, и Василен Васевски, художник и журналист. Заедно избрахме градът край Мичиганското езеро за естествен център на такава дейност, като място с най-много българи в Америка. По същото време подобни комитети бяха основани и в няколко населени места в България - Сливен, Карлово, Садово. Те бяха в отговор на кампанията, подета от г-н Красимир Узунов и новинарска агенция "Фокус" да се извади от стогодишната забрава епопеята, сътворена от нашата армия през 1916 г.
Първа наша проява бе организираната панахида в памет на убитите над 2,000 български офицери и войници, отслужена от отец Груйо Цонков в храм "Св. София" на Архангеловден (8 ноември), 2015 г. По време на възпоменанието поставихме маса с материали и книги, посветени на участието на България в Първата световна война. Макар че не беше посетена от много хора, панахидата постави добро начало на нашата дейност и бе отразена от пресата в Чикаго и в България (в."България", портал"Евро Чикаго", агенция "Фокус" и др.)
Следващо наше мероприятие бе участието с анкета и статия в преиздаденото в Пловдив юбилейно списание "Отечество", посветено на Каймакчаланската битка. Особен интерес за читателите представляваше проведеното допитването до българи от Чикаго на тема "Какво знаете за Каймакчалан?". Инициативата за това печатно издание бе на г-н Георги Кременаров и Адвокатската колегия в Пловдив, а нашият комитет им оказа и финансова подкрепа. (За желаещите да получат брой от списанието, пишете на Е-мейл адресът e защитен от спам ботове. ).
Отиващото си лято даде възможност да установим контакт с комитет "Каймакчалан" в Сливен и да се срещнем Ваня Койчева и Георги Далакчиев - двама негови представители, както да осъществим поход до върха (пътепис за това начинание бе публикуван в четири части на страниците на в."България", Чикаго).
В началото на октомври предстои нова панахида в памет на загиналите преди един век български герои. Кратък филм за Каймакчалан се предвижда да бъде показан на предстоящата вечер на град Сливен, която е в процес на организиране. Комитет "Каймакчалан 2016", Чикаго разполага и със списък на загиналите, в който могат да бъдат намерени имената на ваши прадеди, воювали с 11-ти Сливенски полк в паметната битка през 1916 г. За контакти: Василен Васевски, Е-мейл адресът e защитен от спам ботове.
Василен Васевски
кореспондент на в. „България"


title: Мегалитната култура в България може да се окаже сензационна!

maintext:
Мегалитите на територията на България са все още в процес на изследване и картотекиране от съответните специалисти – историци, археолози, геолози, етнолози, астрономи и други.
Пионери в изучаването и изследването на мегалитните паметници по днешните български територии са чешките изследователи братята Херман и Карел Шкорпил, както и Георги Бончев в началото на XX век. Учените, работили по изучаването на мегалитите в България, определят обектите на тази култура като „прото" или „древнотракийски мегалитни паметници". Първите научни анализи на обектите на мегалитната култура по българските земи са дело на проф. Богдан Филов, доц. Васил Миков, Петър Делев, Иван Панайотов, проф. Иван Венедиков, проф. Александър Фол, проф. Мечислав Домарадски и проф. Димитрина Митова-Джонова.
Днес мегалити могат да се видят на много места в страната. Българската земя е обсипана с исторически и археологически паметници.
Доказателство за това са не само направените уникални археологически и исторически разкрития през последните години. Един от тези паметници е свързан с Крали Марко. Става дума за стъпките, или въобще топосите, които носят името на славния герой. В драматичното историческо битие на българския народ се ражда мечтата за свободен и достоен живот, въплътена в образите на изключителни личности, олицетворяващи най-значителното от ценностната ни система. Един от тях е този на Крали Марко, който съчетава физическа сила и висока нравственост, а това го превръща в идеал.
Самият образ на Крали Марко има апотропеен характер. Той предпазва хората от беди и закриля бедните и слабите. Алюзията с Християнството е повече от очевидна. Местата, които носят името на Крали Марко в България са много. Такива има в тракийското светилище "Беглик Таш", на хълма Хасаря между селата Ябълково и Сталево – недалеч от Димитровград, в Ямболско и на много други места. Едно от тях обаче има и втори пласт история, който твърде интересно се наслагва върху първия, и върху още един – от римско и тракийско време. Става дума за хълма Хасаря. Тук наистина е натрупана история и тя трябва да бъде разровена, за да се проследи правилно и последователно смисловата стратиграфия.
Тук трябва да се направи едно отклонение, за да се обясни реалният исторически пласт в легендата. А според нея Крали Марко бил толкова силен и стъпвал толкова здраво, че дори и в скалите оставял следи от стъпките си. На повечето места тези следи са с дълбочина от порядъка на 30-40 см. и наистина имат формата на стъпка от човешки крак.
В плоските скали на тракийското светилище "Беглик Таш" са изсечени каменни кръгове, вени, които също се наричат Маркови стъпки. В тях винаги има вода, дори и в най-сухите времена, независимо от климатичните условия. Ето я и връзката на легендата за Крали Марко с тракийската митология в "Беглик Таш". Не е изключено, след като цар Иван ІІ Асен е използвал възвишението за наблюдение на битката при Клокотница, траките също да са използвали това място за подобни начинания, а и за чисто религиозно-ритуални действия. Така се оформят тракийският и средновековният пласт в историята на хълма Хасаря. Днес там все още личат следи от каменни зидове, които обаче са от ново време и твърде вероятно е да са били временни, или специализирани военни съоръжения през новото време. Това е и третият последен исторически пласт на ябълковско-сталевския Хасаря. В доказателство на горното е и фактът, че кралимарковата стъпка в тази местност представлява три "вани" в скалата, които наистина винаги са пълни с вода, дори и в непоносимите летни жеги. Местни хора твърдят, че когато пастири оставали без вода в полето, под безпощадното слънце, те винаги можели да намерят няколко спасителни глътки прясна вода именно тук, в „кралимарковите стъпки", които и днес спасяват жадните. Така тракийската митология се "пренася" в средновековната битност. А самото използване на възвишението, съчетава в себе си история, проследяваща приблизително две хилядолетия.
Тези стъпки, или вани са били използвани за култови средища. Тук вероятно се е извършвал ритуал по правенето на вино. Такива вани има и в така наречените Шарапани, или Шарап Таш край Хасковските минерални бани. Особено интересна е и така наречената „стъпка на Богодорица", която се намира в самите Хасковски минерални бани. Това е издълбано място в скалата, което повече прилича на саркофаг.
Преплитането на тракийските и християнските вярвания са твърде популярни по нашите земи, защото има наслагване на история, митология, вяра.
Твърде възможно е мегалитната култура на територията на България да е принадлежала на народи, живели хилядолетия преди древните траки, които да са били част от изчезнала древна цивилизация, тъй като мегалитните съоръжения изобилстват в други части на Европа – Малта, Франция, Великобритания, Холандия и на света – Япония, Южна Америка, Индия. Посредством новите техники за датиране на археологически паметници и прилагането им върху някои мегалитни структури събудиха сериозни научни догадки относно възрастта на тези градежи.
Венцислав Жеков
кореспондент на в. "България" в София
СНИМКИ НА АВТОРА.


title: Дербито завърши наравно, а Тони Тодоров отпразнува 48 години

maintext:
През изминалия петък се изигра най-старото българско футболно дерби в Чикаго. В "бялата" дивизия за над 30-годишни "България" и "Балкан" 2001 завършиха нарвно 1:1. През първото полувреме се игра предимно в половината на "България". В 16-минута Васил Чирпанлиев стреля опасно от пряк свободен удар, но вратарят на "юнаците" Христо Христов спаси. При първата по-сериозна атака, играчите на "България" изпълниха два последователни корнера. Като при втория Венцислав Динков намери Анатоли Вътев, последния скочи високо и нанесе лек удар с глава, който отиваше в ръцете на Николай Димитров, но в последния момент се отклони от гърба на Евгени Руссу и влезе във вратата за 1:0. Последва добра атака на "Балкан" и възможност за Костадин Шилев да отбележи, но той вместо да пробва удар подаде на Стоян Стойчев, който беше изпреварен от централния защитник Светозар Гюров. Чиста голова ситуация се откри и за Добромир Пеев, но той изпрати топката в аут.
С подновяването на играта голмайсторът Анатоли Вътев проби по лявото крило и стреля опасно в противоположния ъгъл, но ударът му мина на сантиметри от страничната греда. "Балкнаци" отговориха с няколко опасни влизания по крилото на Стоян Стойчев, който направи добри центриранията, повечето от които бяха пресечни. Две от тях не бяха завършени по най-добрия начин от Валентин Димитров и Костадин Шилев. Последва нов пропуск на Пеев. В средата на полувремето удар на Шилев, рикушира в гърба на Светозар Гюров и излъга стража Христов за 1:1. Междувременно за втори жълт картон беше изгонен централният защитник на "България" - Венцислав Календжиев. Последваха няколко мелета пред вратата на "юнаците". Едно от тях завърши с хубав удар на Ангел Баков, който мина покрай гредата, а друго с пропуск на Стоян Стойчев избит в корнер от Христов.
"Първо искам да поздравя рожденникът Тони Тодоров, който е част от живата история на българския футбол в Чикаго. Целия отбор му пожелваме да бъде здрав и още дълги години да ни радва с играта си. За мача, винаги са ставали интересни и оспорвани дербита. Мисля, че в тази среща отбора на "Балкан" беше по настъпателен, но пък ние бяхме по-добре тактически подредени и равенството отговаря на показаното на терена от двата отбора", коментира помощник-треньорът на "България" - Теньо Минчев.
"Поздравявам отбора за старанието, хъса и желанието за игра. Всички до един се раздадоха. Малко сме разочаровани от равенството, защото с оглед на положенията и желанието да се надиграваме трябваше да победим, просто нямахме късмет. През първата част те имаха два корнера и един удар в очертанията на вратата от който дойде гола. После се затвориха, рушаха ни играта, ние действахме прибързано и не ни се получаваше. Не бяхме концентрирани в моменти когато и по-добре можеше да отиграем ситуациите. Бяхме пренавити и през първото полувреме играхме слабо. Мисля, че на почивката си казахме нещата, който ни помогнаха и заиграхме по-добре. Противникът беше по-бавен, пазеше резултата, едва ли е случайно, че нямаха корнер през втората част и само един удар към вратата. В определени моменти ни спираха добри атаки с цената на нарушение, така си изкараха червения картон. Само късметът им помогна да не загубят, а ние да спечелим. Има и такива мачове, настройваме се за следващия мач и гледаме напред, този е минало. Поздравления от целия отбор за рожденникът Тони Тодоров", каза играещия треньор на "Балкан" - Николай Димитров.
Преди началото на двубоя двата отбора дружно изпяха "Happy Birthday" на футболиста Тони Тодоров, който в деня на мача навърши 48-години. Легендата Тони Тодоров не взе участие в мача поради контузия, но той е един от създателите и на двата отбора.
Радостина Павлова
кореспондент на в. "България"